Se trăgea…“), despre cum trece timpul („Parc-a fost ieri…“), despre tinerețe („Făceam și noi destule nefăcute, slavă Domnului, dar totul avea o limită“), despre rochii drăguțe, coafuri nostime și bărbați mitocani, despre femei fraiere, neveste imposibile, meciuri vîndute și șprițuri cu băieții, despre Yalta, francmasonerie și KGB, despre evrei („Să ne-nțelegem, n-am nimic cu ei!“), despre unguri („Om fi noi cum om fi, dar și ei sînt apucați“), despre ce-ar trebui să facă guvernul, despre vecini (imbecili), despre soacre (acre), despre nepoței (geniali), despre Dumnezeu („Orice s-ar zice, trebuie să fie undeva o forță…“), despre popi (fățarnici), despre prețuri („Nu se mai poate!“), despre români („Deștepți, dar ghinioniști“), despre România („Ce-au, domnule, cu noi?“), despre viitor („Măcar copiii să apuce vremuri normale“), despre mîncare („Atîta plăcere mi-a mai rămas!“), despre climă („S-a dat peste cap de cînd cu experiențele nucleare“).